KIRJALLINEN KYSYMYS E-0560/99

esittäjä(t): John Iversen (PSE) komissiolle

(12. maaliskuuta 1999)

Aihe: Tietoyhteiskuntahankkeiden toimiston (ISPO) varojen uusi jakomenettely

Institut for Informations- og Medievidenskab haki marraskuussa 1998 ISPO:lta varoja tieto- ja tiedotusvälineyhteiskuntaa käsittelevän konferenssin järjestämistä varten. Instituutti sai hakemukseensa myönteisen vastauksen, ja sitä jopa kannustettiin laajentamaan konferenssia ja korottamaan pyydettyä summaa. Järjestäjät ryhtyivät tämän jälkeen suunnittelemaan konferenssia, johon osallistuisi yli 100 henkilöä yli 18 eri maasta.

1.12.1998 ISAC/ISPO lupasi tukea Århusissa helmikuussa 1999 järjestettävää konferenssia 48 000 eculla.

Martina Haakin lähettämästä kirjeestä käy ilmi, että ISPO ottaa konferenssin kotisivulleen. Äkkiä 4. helmikuuta 1999 Århusin yliopistolle lähetetään kirje, jossa ilmoitetaan, että komissio peruu lupauksensa. Tätä käsitellään tarkemmin Jörg Wenzelin professori Per Jauertille 5. helmikuuta 1999 lähettämässä kirjeessä. Lisäksi käy ilmi, että Århusin yliopistolle on aiheutunut 127 000 Tanskan kruunun kustannukset järjestämättä jääneestä konferenssista.

Miten komissio aikoo vapauttaa Århusin yliopiston konferenssiin liittyvistä kustannuksista?

Komission jäsenen Martin Bangemanninkomission puolesta antama vastaus

(30. huhtikuuta 1999)

Århusin yliopisto otti syksyllä 1998 yhteyttä Tietoyhteiskunnan edistämistoimistoon (ISPO) ja pyysi tukea suunnittelemalleen seminaarille tai konferenssille aiheesta "Paikallinen tiedotusväline- ja tietoyhteiskunta". Virallinen apurahahakemus saatiin vasta 20. marraskuuta 1998, ja 1. joulukuuta ISPO antoi ehdotetun konferenssin sisällöstä ja lähestymistavasta tehdyssä alustavassa analyysissään myönteisen vastauksen mahdollisesta avustuksesta, joka olisi 49,5 % budjetoiduista kuluista. Sen jälkeen ISPO siirsi hakemuksen komissiolle päätöksenteon seuraavia vaiheita varten.

Kun konferenssin järjestäjät tiedustelivat hakemuksensa käsittelyn etenemisestä, Århusin yliopistolle toimitettiin epävirallisesti ISPOn myönteinen vastaus 2. joulukuuta. Tällöin ilmoitettiin kuitenkin selvästi, että lopullisesta hyväksymisestä ei voitu antaa tietoja ennen komission virallista päätöstä ja että päätöksenteko saattaisi vielä kestää jonkin aikaa (mahdollisesti joulukuun loppuun). Tämä vastaus ei ollut komission virallinen päätös hakemuksesta, eikä sitä Århusin yliopistolle sellaisena esitettykään.

Lisäksi ISPOn sihteeristö vahvisti järjestäjille, että ISPOn www-sivulta luotaisiin hyperlinkki konferenssin www-sivulle. Tämä on ollut yleinen käytäntö monissa muissakin tietoyhteiskuntaa käsittelevissä konferensseissa ja tapahtumissa, ja on täysin komission ISPOlle asettamien tavoitteiden mukaista. ISPOn kotisivu on pelkästään tiedonlevitysväline, jonka tarkoituksena on antaa mahdollisimman laaja kuva tietoyhteiskuntaan liittyvistä tapahtumista yhteisössä sekä mahdollistaa tiedonhaku muilta www-sivuilta luomalla hyperlinkkejä aina kun se on tarkoituksenmukaista. On tärkeää ymmärtää, että linkkiä ISPOn kotisivulta konferenssin www-sivulle ei tule pitää todisteena komission sitoumuksesta tapahtumaa kohtaan. Tällaiset linkit luodaan usein järjestäjien pyynnöstä rahallisesta tuesta riippumatta.

Lisäksi ehdotettiin, että konferenssin järjestäjät ottaisivat mukaan edustajan Tukholman kaupungin johtamasta hankkeesta, jotta edistettäisiin osallistujia mahdollisesti kiinnostavia ja konferenssin ohjelmaa tukevia tapahtumia.

Uudet säännöt komission apurahojen myöntämisestä tulivat voimaan 1. tammikuuta 1999. Kyseinen hakemus esiteltiin apurahakomitealle sen ensimmäisessä kokouksessa 1. helmikuuta. Komitean päätösten jälkeen toimivaltaiset yksiköt päättivät, että haettua apurahaa ei myönnetä. Päätöksestä ilmoitettiin Århusin yliopistolle 4. helmikuuta 1999, yli kolme viikkoa ennen suunniteltua tapahtumaa.

Mikäli komission taloudellinen tuki olisi ollut konferenssin toteutumisen kannalta välttämätöntä, niin kuin nyt väitetään, järjestäjän olisi pitänyt lykätä viimeisiä järjestelytoimia siihen asti, kunnes komission virallinen sitoumus olisi saatu, koska järjestäjälle ei ollut vielä annettu kirjallista virallista vahvistusta. Valitettavasti näin ei tapahtunut, ja järjestäjät väittävät kärsineensä tappiota. Komissiota ei voi pitää vastuussa tappiosta, sillä aiheutuneet kulut on maksettu ilman komission virallista sitoumusta tai ohjeita. On epäselvää, hoitiko Århusin yliopisto asiaa parhaalla mahdollisella tavalla tappiot välttääkseen, kun 25.-26. helmikuuta 1999 järjestettävälle konferenssille haettua apurahaa ei myönnettykään.

Komissio pahoittelee, että suunniteltu tapahtuma ei toteutunut, vaikka se oli periaatteessa ISPOn työohjelman tavoitteiden mukainen.

Komissio haluaa myös vahvistaa, että uusien yhtenäisten ja avoimien apurahojenmyöntämismenetelmien yhteydessä Euroopan yhteisöjen virallisessa lehdessä pitäisi julkaista tulevina viikkoina hakemuspyyntö, joka koskee 30. maaliskuuta 1998 neuvoston hyväksymää tietoyhteiskunnan luomista Euroopassa edistävää ISPOn hoitamaa Promise -ohjelmaa(1) ja siihen liittyviä hakemuksia.

Lopuksi komissio toivoo, että tämä tapahtuma ei estä jatkossa hedelmällistä yhteistyötä Århusin yliopiston kanssa.

(1) EYVL L 107, 7.4.1998.